《建宁浦城李频行祠》
宋代·周弼

建安梨岳老梨木，刻作唐朝建州牧。
香炉忽动吹寒灰，浦城环翠阴风来。
岭头顽石尽能走，涧下奔泉皆倒回。
猿猱啼兮鬼啸野，六玄虬兮四骊马。
想须吟绕碧草亭，举手高翻白云写。
峰为文通名梦笔，杨公书堂曾散帙。
丽月鲜霞付与谁，烟墅有人还筑室。
田父何所祈，赠尔青麰黑桑椹。
里儒何所求，赠尔黄粮布囊枕。
万岁兮千秋，既往兮复留。
抽兰心，拆椒口。
簸南箕，挹北斗。
不假竹枝歌，何须折杨柳。
只用秦原妙绝词，传入神弦荐春酒。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。